MEDDELELSE FRA KOMMISSIONEN TIL EUROPA-PARLAMENTET i henhold til i EF-traktatens artikel 251, stk 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om særlige hygiejnebestemmelser for animalske fødevarer

2000/0179 (COD)

MEDDELELSE FRA KOMMISSIONEN TIL EUROPA-PARLAMENTET i henhold til i EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om særlige hygiejnebestemmelser for animalske fødevarer

1. SAGSFORLØB

Forslag sendt til Europa-Parlamentet og Rådet

(dok. KOM(2000) 438 endelig - 2000/0179 (COD): // 14. juli 2000.

Udtalelse fra Det Europæiske Økonomiske og Sociale Udvalg: // 28. marts 2001.

Udtalelse fra Europa-Parlamentets førstebehandling: // 15. maj 2002.

Ændret forslag fremsendt: // 28. januar 2003.

Vedtagelse af den fælles holdning: // 27. oktober 2003

(enstemmigt).

2. FORMÅLET MED KOMMISSIONENS FORSLAG

Dette er andet forslag i en pakke bestående af fem forslag, der skal konsolidere og ajourføre de gældende fællesskabsregler om fødevarehygiejne.

Det har navnlig til formål at omarbejde Fællesskabets hygiejnebestemmelser for animalske fødevarer. Det indeholder bestemmelser om kød og kødprodukter, fiskerivarer, toskallede bløddyr, mælk og mejeriprodukter, æg og ægprodukter og biprodukter heraf bestemt til konsum.

Hovedformålet med forslaget er en forenkling af de eksisterende bestemmelser.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen oplyste på plenarmødet den 15. maj 2002, at den kan acceptere de fleste af ændringsforslagene, enten fuldt ud eller delvist, og med redaktionelle ændringer, bortset fra ændringsforslag 8, 17, 33, 38, 44, 55, 58, 65, 69, 101, 116 og 132.

Rådet har udfoldet store bestræbelser for at imødekomme Europa-Parlamentets ønsker i dette teknisk komplicerede dossier. Selv om Rådet ikke i alle tilfælde har været i stand til at indføre ændringerne i samme redaktionelle format som i Parlamentets holdning, har man bestræbt sig på at følge målsætningerne med Parlamentets ændringsforslag. Der er i vid udstrækning taget hensyn til de ændringsforslag, som blev accepteret af Kommissionen.

3.2. Forbindelse med forordning (EF) nr. 178/2002 (generel fødevarelovgivning)

Ændringsforslag 3, 4, 6, 14, 60, 78, 79, 111, 112, 120 og 128 har til formål at bringe forslaget på linje med forordning (EF) nr. 178/2002.

I de relevante dele af den fælles holdning er der taget hensyn til målsætningen med disse ændringer.

3.3. Overførsel af krav fra bilagene til artiklerne

En række ændringsforslag har til formål at sikre, at de grundlæggende krav i fødevarelovgivningen findes i artiklerne og ikke i bilaget.

I den fælles holdning er der taget hensyn til de målsætninger, der tilstræbes med disse ændringsforslag, på følgende måde: (i artikel 1, 4, 8 og 3)

* Ændringsforslag 5 om forslagets anvendelsesområde er indeholdt i artikel 1 i den fælles holdning.

* Ændringsforslag 11 om almindelige forpligtelser for ledere af fødevarevirksomheder er indeholdt i artikel 3 i den fælles holdning.

* Ændringsforslag 10 om garantier for salmonella er indeholdt i artikel 8 i den fælles holdning.

* Ændringsforslag 7, 57, 77, 98, 110 og 125 om godkendelse af fødevarevirksomheder er indeholdt i artikel 4 i den fælles holdning.

* Ændringsforslag 6 (sidste del) har til formål at sikre, at definitionerne i bilag I ikke kan ændres ved udvalgsprocedure. Målet med dette ændringsforslag opnås gennem artikel 10, stk. 1, i den fælles holdning, der udelukker ændring af bilag I ved udvalgsprocedure.

3.4. Sundhedsmærkning

Ændringsforslag 8 og 58 (som Kommissionen ikke accepterede) ville betyde indførelsen af et sundhedsmærke, som skulle gælde for alle typer kød. I den fælles holdning accepterede Rådet ikke, at alt kød skulle forsynes med et sundhedsmærke, men kun rødt kød, hvor embedsdyrlægen spiller en særlig rolle i forbindelse med kødkontrollen. Alt andet kød og alle andre animalske produkter skal i stedet forsynes med et identifikationsmærke; det er lederen af fødevarevirksomheden, der er ansvarlig for identifikationsmærkningen.

Artikel 5 i den fælles holdning afspejler denne situation.

3.5. Fleksibilitet

Ændringsforslag 9 åbner mulighed for at anvende fleksibilitet for traditionelle produktionsmetoder og for fjerntliggende områder.

Artikel 11, stk. 3-7, i den fælles holdning afspejler målsætningen med ændringsforslag 9.

3.6. Ikrafttrædelsesdato

Ifølge ændringsforslag 15 skal forordningen anvendes fra "et år efter ikrafttrædelsen". Samme ændringsforslag er blevet fremsat for de øvrige forslag i pakken for at sikre, at anvendelsesdatoen er ens for de fire forslag.

Med hensyn til dette forslag var Rådet især optaget af at sikre, at alle forslagene i pakken anvendes fra samme dato, og at medlemsstaterne får tilstrækkelig tid til at tilpasse sig til den nye situation. Rådet besluttede derfor, at det for alle forslagene i pakken skal gælde, at foranstaltningerne finder anvendelse 18 måneder efter ikrafttrædelsen og tidligst den 1. januar 2006. Artikel 18 i den fælles holdning afspejler denne holdning.

Selv om anvendelsesdatoen i den fælles holdning ikke er identisk med den, der foreslås i ændringsforslag 15 fra Europa-Parlamentet, anses Rådets målsætninger ikke for at være i modstrid med de målsætninger, som Europa-Parlamentet har tilstræbt i ændringsforslagene vedrørende dette aspekt i pakkens forskellige forslag.

3.7. Revisionsklausul

Forslaget indeholder ingen revisionsklausul. Ændringsforslag 13 (sidste del) tager sigte på indførelsen af en sådan klausul (hele indholdet af bilagene tages op til revision mindst hvert femte år!) Kommissionen afviste dette ændringsforslag.

Artikel 14 i den fælles holdning følger delvist Europa-Parlamentet.

3.8. Kød af vildt

Europa-Parlamentets ændringsforslag tager sigte på at:

- forbedre definitionen af anvendelsesområdet (ved at udelukke direkte leverancer fra anvendelsesområdet, skønt ændringsforslag 132 - afvist af Kommissionen - genindfører hygiejnekrav for sådanne leverancer)

- tage hensyn til jagttraditioner i de forskellige medlemsstater.

18 ændringsforslag blev fremsat med henblik herpå (18, 82, 83, 84, 85, 86, 87, 88, 89, 90, 91, 92, 93, 94, 95, 96, 97 og 98).

I den fælles holdning sker udelukkelsen af direkte leverancer fra forordningens anvendelsesområde i artikel 1, stk. 3, litra e), som således gennemfører ændringsforslag 82.

Rådet mente endvidere, at ændringsforslag 97 om udelukkelse af private vildthåndteringsanlæg fra forordningens anvendelsesområde allerede er omfattet af ændringsforslag 82.

Rådet mente også, at indholdet af ændringsforslag 88 (om jægeres ansvar) generelt er omfattet af forordning (EF) nr. 178/2002.

I den fælles holdning er der ikke i alle tilfælde taget systematisk hensyn til de øvrige ændringsforslag, men det samlede resultat må anses for at opfylde Europa-Parlamentets målsætninger.

3.9. Levende toskallede bløddyr

Rådet er af den opfattelse, at ændringsforslag 20 og 115 om anvendelse af rent havvand til produktion af levende toskallede bløddyr generelt er omfattet af den fælles holdning til første forslag i pakken [2000/178(COD) om fødevarehygiejne], særlig artikel 2, nr. 1), litra g).

3.10. Overførsel af emner til forslag 2000/0180(COD) ("hygiejne 3")

I den fælles holdning er spørgsmål, som hører ind under de kompetente myndigheders kompetenceområde, blevet henvist til tredje forslag i pakken [2002/0141(COD) om særlige bestemmelser for tilrettelæggelsen af den officielle kontrol af animalske produkter til konsum]. Det vedrører navnlig:

* Procedurerne for import af fødevarer (bilag III til pakkens andet forslag). Den fælles holdning til det andet forslag definerer i stedet for fødevarevirksomhedslederes forpligtelser med hensyn til import af fødevarer (artikel 6). Procedurerne for import er nu indarbejdet i artikel 10-15 i den fælles holdninger til pakkens tredje forslag. Dette berører ændringsforslag 12.

* Sundhedsmærkning, som nu er indarbejdet i kapitel III i afsnit I i bilag I til pakkens tredje forslag. Dette berører ændringsforslag 28.

Det er en logisk følge af filosofien i hvidbogen om fødevaresikkerhed, at der skal være en klar sondring mellem de forpligtelser, der påhviler de kompetente myndigheder, og de forpligtelser, der påhviler lederne af fødevarevirksomheder.

3.11. Andre tekniske og redaktionelle ændringsforslag

De øvrige ændringsforslag, som blev accepteret af Kommissionen, tager sigte på at forbedre forslaget fra et teknisk og redaktionelt synspunkt. Med hensyn til den fælles holdning til disse ændringsforslag kan bemærkes følgende:

For så vidt angår slagtning af rensdyr (ændringsforslag 41) var Rådet af den opfattelse, at alle slagterier, inklusive mobile slagteenheder, der opfylder forordningens kriterier, kan slagte rensdyr. Det er således ikke nødvendigt med en særlig bestemmelse for rensdyr.

Med hensyn til ændringsforslag 107 indeholder den fælles holdning ikke et eksplicit forbud mod anvendelse af drøvtyggermateriale til fremstilling af maskinudbenet kød. Rådet fremfører, at det ikke er nødvendigt at gentage forbuddet mod anvendelse af dette materiale, da det allerede findes i forordning (EF) nr. 999/2001.

4. KONKLUSION

Den fælles holdning er stort set i overensstemmelse med Europa-Parlamentets ændringsforslag. Kommissionen har derfor ingen indvendinger mod at acceptere den fælles holdning.

5. ERKLÆRINGER VEDRØRENDE DEN FÆLLES HOLDNING

Artikel 1 - Anvendelsesområde

Det er Kommissionens opfattelse, at - jf. forordningen om fødevarehygiejne - udelukkelsen af direkte leverance af små mængder primærprodukter og af kød af fjerkræ og lagomorfer fra producenten til den endelige forbruger eller til lokale detailforretninger også gælder for primærproduktion, der fører til en sådan leverance.

Article 8 - Garantier med hensyn til salmonella

Kommissionen vil ikke foreslå foranstaltninger, der mindsker det beskyttelsesniveau, der blev fastsat med de garantier, der blev givet Finland og Sverige ved deres tiltrædelse af Fællesskabet.

Artikel 11, nr. 6), og bilag III, afsnit VII - Levende toskallede bløddyr

Rådet og Kommissionen understreger betydningen af at anvende harmoniserede metoder til prøvning af, at grænseværdierne for marine biotoksiner i levende toskallede bløddyr overholdes. De bemærker, at vedtagelsen af forordningen ikke vil berøre eksisterende bestemmelser, som fortsat vil være gældende, indtil de nye bestemmelser er fastsat ved udvalgsprocedure.

Artikel 11, nr. 9) - Histamin

Kommissionen erklærer, at dets forslag om mikrobiologiske kriterier, som allerede er under forberedelse, vil omfatte forslag til grænseværdier for histamin i fiskerivarer.

Bilag I - Definitioner

Delegationen fra Det Forenede Kongerige ser positivt på Kommissionens erklæring om, at den vil søge ny videnskabelig rådgivning om hakket kød, tilberedt kød og maskinudbenet kød.

Det er Det Forenede Kongeriges opfattelse, at den definition af maskinudbenet kød, som anvendes i denne forordning, kan give fortolknings- og håndhævelsesproblemer. Bliver dette tilfældet, forventer delegationen fra Det Forenede Kongerige, at Kommissionen finder en løsning via udvalgsproceduren.

Bilag II, afsnit III - Information om fødevarekæden

Kommissionen vil prioritere forslag om information om fødevarekæden, således at disse kan vedtages via udvalgsproceduren, inden den nye hygiejnelovgivning træder i kraft. Forslagene indeholder retningslinjer for standardiserede erklæringer, som primærproducenter kan udfylde og underskrive i stedet for at fremskaffe ordrette uddrag af deres registre. Kommissionen vil overveje, om det er hensigtsmæssigt at foreslå et standardformat eller standardformater for sådanne erklæringer vedrørende samhandelen med levende dyr inden for Fællesskabet.

Bilag III, afsnit I - Nødslagtning

Kommissionen erklærer, at den i rapporterne til Europa-Parlamentet og Rådet om sine erfaringer med gennemførelsen af forordningen, som fastsat i artikel 14, navnlig vil drøfte spørgsmålet om nødslagtning. Hvis det er relevant, vil den lade rapporten ledsage af relevante forslag.

Bilag III, afsnit IV - Vildtlevende vildt

For at sikre, at forordningen opfylder målsætningen om at forbedre fødevaresikkerhed og forbrugerbeskyttelse, vil Kommissionen prioritere gennemgangen af de nye regler vedrørende uddannede jægere. Kommissionen vil navnlig undersøge bestemmelserne, der giver uddannede jægere mulighed for under særlige omstændigheder at afgøre, at visse organer ikke skal ledsage vildtet til vildthåndteringsvirksomheder med henblik på kødkontrol, og den vil overveje, om det er nødvendigt med mere strikse kontrolkrav afhængigt af jagtens omfang. Hvis det er relevant, vil Kommissionen foreslå ændringer af disse bestemmelser.

Bilag III, afsnit V - Hakket kød, tilberedt kød og maskinudbenet kød

Kommissionen vil snarest muligt søge ny videnskabelig rådgivning om hakket kød, tilberedt kød og maskinudbenet kød og, hvis det er relevant, foreslå ændringer af afsnit V i bilag III via udvalgsproceduren. Den vil også overveje at ændre mærkningsbestemmelser i lyset af den definition af maskinudbenet kød, der er vedtaget i forbindelse med hygiejnelovgivningen.

Bilag III, afsnit VII - Levende toskallede bløddyr

Forordningen tillader ikke, at levende toskallede bløddyr genneddykkes i vand eller oversprøjtes med vand, efter at de er emballeret til detailsalg. Kommissionen vil dog foreslå fleksibilitet via udvalgsproceduren, hvis det kan godtgøres, at systemer, der ikke overholder denne regel, ikke udgør en fare for fødevarehygiejnen.

Bilag III, afsnit VIII - Fiskerivarer

Kommissionen erklærer, at den i rapporterne til Europa-Parlamentet og Rådet om sine erfaringer med gennemførelsen af forordningen, som fastsat i artikel 14, navnlig vil drøfte spørgsmålet om undtagelser fra kravet om at fryse visse fiskerivarer i overensstemmelse med bilag III, afsnit VIII, kapitel III, del D.

Hvis det er relevant, vil den lade rapporten ledsage af relevante forslag.

Kommissionen vil gennemgå bestemmelserne om opbevaring og transport af fiskerivarer i iskølet vand og, hvis det er hensigtsmæssigt, fremsætte relevante forslag.

Bilag III, afsnit IX, kapitel I, del I, nr. 3), litra b) - Mælk

Kommissionen vil overveje behovet for ny videnskabelig rådgivning om ost med en modningsperiode på mindst to måneder og om anvendelsen af fosfataseprøve med mælk fra får og geder.

Delegationen fra Det Forenede Kongerige er stadig ikke overbevist om, at der foreligger videnskabeligt velfunderede hensyn til folkesundheden, der begrunder forbuddet mod anvendelse af mælk fra dyr, som reagerer positivt på brucellose- eller tuberkuloseprøven. Det er den klare hensigt med lovgivningen at modernisere fødevarehygiejnekontrollen og kun bibeholde de kontroller, der er til gavn for folkesundheden. I dette tilfælde fjerner varmebehandling af mælk de organismer, der giver anledning til bekymring.

Bilag III, afsnit X - Æg og ægprodukter

Kommissionen vil forelægge en rapport for Rådet (om nødvendigt ledsaget af forslag), der drøfter indførelsen af fleksibilitet med hensyn til tidsfrister for levering af æg til forbrugerne og muligheden for at kæde tidsfristerne sammen med opbevaringstemperaturerne. Den vil, hvis det er relevant, søge videnskabelig rådgivning om disse spørgsmål.

Kommissionen vil gennemgå de analytiske specifikationer for ægprodukter, der er indeholdt i bilag III, afsnit X, kapitel II, del IV, og fremsætte relevante forslag.